Ampersandas
Ampersandas (&) – logograma (panašią į žodžio reikšmę turintis simbolis), reiškiantis ir. Jis atsirado susiliejus žodžio lot. et (liet. ir) raidėms ir yra senas ženklas, pasitaikantis jau pirmojo mūsų eros amžiaus romėnų raštuose. Ampersandas kai kada buvo įtraukiamas kaip paskutinioji lotyniškos abėcėlės raidė. Vardijant abėcėlės raides, anglų kalboje jis buvo tariamas angl. and per se and. Iš čia kilo ir lietuviškas pavadinimas. Septintojo amžiaus tekstuose ampersando simbolis jau beveik nesiskiria nuo paprastai vartojamo dabar. Paplitęs aiškinimas, jog simbolio vardas kilęs nuo Ampero nėra teisingas, nors André-Marie Ampère ir naudojo ženklą moksliniuose tekstuose. Ampersandas paprastai reiškia ir. Šia prasme jis naudojamas tiek žmonių kalbose (ypač firmų pavadinimuose ar nurodant darbo bendraautorius), tiek ir informatikoje. HTML ampersandas naudojamas simboliui pagal jo vardą ar Unicode kodą įterpti (pavyzdžiui, pats ampersandas gali būti įterptas kodais & amp; ar &#38;). Programavimo kalbose pasitaiko įvairių specifinių reikšmių.